དེ་ནས་ཡང་དྲང་སྲོང་ཡིད་ལས་སྐྱེས་ཀྱིས་འདི་སྐད་ཅེས་ཞུས་སོ།།ཀྱེ་སྟོན་པ་དྲང་སྲོང་རིག་པའི་ཡེ་ཤེས་ལགས།གསོ་བྱེད་ཐབས་ཀྱི་གནས་ལ་ཇི་ལྟར་བསླབ་པར་བགྱི།འཚོ་མཛད་སྨན་པའི་རྒྱལ་པོས་བཤད་དུ་གསོལ།ཞེས་ཞུས་པ་ལས།སྟོན་པས་གསུངས་པ།ཀྱེ་དྲང་སྲོང་ཆེན་པོ་ཉོན་ཅིག།ནད་དེ་རྟོགས་ནས་ཇི་ལྟར་གསོ་བའི་ཕྱིར།།གསོ་བར་བྱེད་པའི་ཐབས་ཀྱི་གནས་བསྟན་པ།།དེ་ལ་གསོ་བའི་ཚུལ་དང་གསོ་ཐབས་གཉིས།།དང་པོ་ནད་ཀྱི་གསོ་ཚུལ་བསྟན་པ་ནི།།ནད་ལ་གསོ་ཐབས་དཔག་ཏུ་མེད་མོད་ཀྱང༌།།གསོ་ཚུལ་མེད་ན་མུན་པར་མདའ་འཕེན་འདྲ།།དེ་ལ་གསུམ་སྟེ་སྤྱི་ཡི་གསོ་ཚུལ་དང༌།།བྱེ་བྲག་པ་དང་ཁྱད་པར་གསོ་ཚུལ་ལོ།།དང་པོ་ཇི་ལྟར་གསོ་དང་གང་གིས་གསོ།།སོས་པའི་ཚད་དང་རྣམ་པ་གསུམ་གྱིས་བསྟན།།དང་པོ་རླུང་ལ་སོགས་པ་ཇི་སྙེད་ནད།།རང་གནས་གསོག་པའི་དུས་སུ་བསལ་བར་བྱ།།ལངས་ཤིང་རྒྱས་ནས་ནད་གཞན་འཁྲུག་བྱེད་ཕྱིར།།གཞན་ལ་གནོད་པ་མེད་པའི་སྦྱོར་བས་གསོ།།ནད་གཞན་སྐྱེས་ན་ནད་སྟོབས་གང་ཆེ་བཅོས།།གསོ་བའི་གཉེན་པོ་ཞི་དང་སྦྱང་བ་གཉིས།།གསོག་དུས་ཞི་ལ་ལངས་ནས་སྦྱང་བས་བཅོས།།ཞི་དུས་ཟས་སྤྱོད་གཟབ་ཅིང་མི་འཁྲུགས་བྱ།།འོན་ཀྱང་འཕྲལ་རྐྱེན་དུས་མིན་གསོག་ལྡང་ནད།།དུས་འདས་གསོ་དཀའ་འགྱུར་ཕྱིར་འཕྲལ་དུ་བསལ།།སྨན་ཡང་ཉིན་ཞག་ཟས་དུས་རིགས་པ་ཡིས།།ནད་དང་སྦྱར་ཏེ་བཏང་ཚུལ་བཅུ་རུ་བཤད།།ཟས་མ་ཟོས་དང་ཟས་སྔོན་དབུས་དང་མཐར།།ཟས་ཁམ་ཟས་མཚམས་དུས་མེད་ཙེ་གུར་དང༌།།ཟས་བཅས་ཟས་མནན་མཚན་མོ་བཏང་བའོ།།ནད་དང་མི་སྦྱོར་ཀུན་ལ་ཞུ་དུས་གཏོང༌།།རྨོངས་པའི་ལུགས་ཏེ་ནད་ཐོག་འབབ་པ་དཀའ།།དུས་ལས་མ་འདས་རྡེའུ་ངོས་འཛིན་འདྲ།།ནད་གང་གསོ་དཔྱད་སྦྱར་ཡང་མཆིལ་སྣབས་མང༌།།ལུས་ལྕི་དང་ག་མི་བདེ་ཟས་མི་འཇུ།།རྒྱུན་སྐམ་ཁོང་འདྲུལ་བཤང་གཅི་དུས་མིན་འབྱུང༌།།ཤེད་ཆུང་སྐད་དམའ་ནད་རྩེ་མ་ཞིལ་རྟགས།།ནད་གང་ཞི་དུས་གོང་ལས་ལྡོག་རྟགས་འབྱུང༌།།མ་ཞི་བཅོས་ཤིང་ཞི་ནས་ལྷག་མི་སྦྱར།།བྱེ་བྲག་གསོ་བའི་ཚུལ་ལ་རྣམ་པ་གསུམ།།མ་ཞུར་བཅས་དང་རང་རྒྱུད་གཞན་དབང་ངོ༌།།དང་པོ་དྲོད་ཆུང་ཟས་སྐོམ་མ་ཞུ་བ།།དེ་ཉིད་རླུང་སོགས་གནོད་བྱར་འདྲེས་པ་རྣམས།།སྨིན་དང་དྲོད་སྐྱེད་སྨན་གྱིས་རྩེ་བཅིལ་ལ།།རྟགས་ཐོབ་གང་དང་ཉེ་བའི་གནས་ནས་སྦྱང༌།།སྟེང་འོག་རང་བྱུང་སྨན་གྱིས་དགག་མི་བྱ།།མ་སྨིན་མི་སྦྱང་ཞེན་ཕྱིར་ལུས་ཟུངས་འཇོམས།།དཔེར་ན་མ་ལངས་ཆང་ལ་ཆུ་བསིངས་བཞིན།།མ་ཞུ་མེད་པའི་རང་རྒྱུད་ནད་རྐྱང་དེ།།ནད་ཀུན་སྐྱེད་པར་བྱེད་པའི་རྒྱུ་བསྟེན་པས།།ཐོག་མར་རླུང་འཇུག་དེ་ནས་གཞན་འཇུག་སྟེ།།དེ་དག་ཟས་སྤྱོད་སློང་བའི་དུས་མ་འཛོམས།།རང་གནས་གསོག་ཅིང་རིང་སྡོད་ཤུགས་མི་ཕྱིན།།དཔེར་ན་འཁྲུག་པ་བྱེད་པའི་ཤི་བོ་བཞིན།།བཙིར་ཡང་མི་ལྡོག་བར་དུ་མི་ལྡང་ཞིང༌།།རྐྱེན་ཕྲད་ནུས་པ་རྙེད་དེ་གནས་ལས་ལྡང༌།།དེ་དག་ཐོག་མར་རླུང་ཞུགས་ནད་འཁྲུགས་ཕྱིར།།འཇིག་ཅིང་འཇུ་བྱེད་ཟས་ཀྱིས་སྨིན་བྱས་པས།།ནད་འཐོར་རླུང་དེ་ཚར་གཅོད་ཁོང་པར་བསྡུ།།དཔེར་ན་ཆར་པ་འབེབས་པའི་རླུང་གནོན་འདྲ།།དེ་ནས་གང་དང་ཉེ་བའི་ལམ་ནས་སྦྱང༌།།ཡན་ལག་ཕྱིར་གནས་ཁོང་དུ་མ་འདུས་ན།།རྩ་སྒོ་ཕྱི་དང་ནང་ནས་སྦྱངས་ལ་དབྱུང༌།།གཞན་དབང་བླ་གཉན་བཅས་པའི་ནད་ཡིན་ཏེ།།རང་གི་གནས་ནས་ལངས་ནས་གནས་གཞན་ཕྱིན།།ཕྱིན་ནས་རང་གནས་སྔ་མ་ལ་གནོད་འཁྲུག།དེ་སྟོབས་ཆུང་ན་རང་གནས་སྔ་མ་གསོ།།ཕྱི་མ་སྟོབས་ཆེ་བླ་གཉན་དེ་བཅོས་པས།།རང་གནས་གནས་པ་བཅོས་མི་དགོས་པར་འཚོ།།དཔེར་ན་རྐུན་མོ་བསྟེན་པའི་རྗེ་བོ་བཞིན།།ཁྱད་པར་གསོ་བའི་ཚུལ་ལ་རྣམ་པ་དགུ།།མ་རྟོགས་དོགས་བཅས་གདེངས་མ་ཐོབ་བའི་ནད།།བྱི་ལ་འཇབ་པ་ལྟ་བུའི་སད་མདས་བཅོས།།ངོས་ཟིན་ངེས་པ་རྙེད་ཅིང་གདེངས་ཐོབ་ན།།སྤོ་ལ་དར་འཕྱར་ལྟ་བུར་དངོས་སུ་བཅོས།།གཉེན་པོ་ཐོག་ཏུ་མི་འབབ་ནད་ལམ་གཟུང༌།།རྟ་རྒོད་དཀྱུས་སུ་འཛུད་པ་ལྟ་བུར་བཅོས།།སྔར་བཅོས་ནད་ལ་དམན་ལྷག་ལོག་པ་གསུམ།།བརྟགས་ལ་སྐྱར་མོ་ཉ་ལེན་བཞིན་དུ་བཅོས།།སྟོབས་ཆེན་ནད་ལ་སྨན་དཔྱད་ཟས་སྤྱོད་བཞི།།ལག་གཏོད་མི་ཤ་འཕྲང་ཕྲད་ལྟ་བུར་བཅོས།།སྟོབས་ཆུང་ནད་ལ་སྤྱོད་ལམ་ཟས་སྨན་དཔྱད།།སྐས་གདང་ལྟ་བུར་མས་འཛེག་རིམ་པས་བཅོས།།རྐྱང་པའི་ནད་ལ་དཔའ་བོས་དགྲ་འདུལ་བཞིན།།དེ་གཞིལ་གཞན་ལ་གནོད་མེད་སྦྱོར་བས་བཅོས།།ལྡན་འདུས་ནད་ལ་འདུ་བ་ཆ་སྙོམས་གཅེས།།གཙོ་བོས་དམེ་ཤོར་འཁྲུགས་ཟླུམས་ལྟ་བུར་བཅོས།།ཀུན་ལ་གནོད་བྱ་ལ་སོགས་ཆོས་བཅུར་སྦྱར།།མཛོ་ཁལ་ལུག་ཁལ་ལྟ་བུར་འཚམ་པས་བཅོས།།ཞེས་གསུངས་སོ།།བདུད་རྩི་སྙིང་པོ་ཡན་ལག་བརྒྱད་པ་གསང་བ་མན་ངག་གི་རྒྱུད་ལས་གསོ་ཚུལ་སྤྱིར་བསྟན་པའི་ལེའུ་སྟེ་ཉི་ཤུ་རྩ་བདུན་པའོ།།།།